Na temelju članka 11. Zakona o pravu na pristup informacijama, Osnovna Glazbena škola Lovro pl. Matačić Omiš, Omiš, Punta 1 (u daljnjem tekstu: Škola), provodi

**SAVJETOVANJE S JAVNOŠĆU**

1. Nacrt predmetnog školskog općeg akta:

NACRT

Na temelju članka 118. Zakona o odgoju i obrazovanju u osnovnoj i srednjoj školi (NN br. 87/08., 86/09., 92/10., 105/10., 90/11., 05/12., 16/12., 86/12., 126/12., 94/13., 152/14., 07/17., 68/18., 98/19., 64/20. i 151/22.), te članka 43 . Statuta Osnovne glazbene škole „Lovro pl. Matačić“ Omiš, Školski odbor Osnovne glazbene škole „Lovro pl. Matačić“ Omiš, na sjednici održanoj dana\_\_\_\_\_\_\_\_\_\_\_\_\_. godine 2023. godine donio je:

**P R A V I L N I K O N A J M U GLAZBENIH INSTRUMENATA**

I.

OPĆE ODREDBE

Članak 1.

Ovim Pravilnikom o najmu glazbenih instrumenata (u daljnjem tekstu: Pravilnik) Osnovna glazbena škola „Lovro pl. Matačić“ Omiš kao najmodavac (u daljem tekstu: Škola) uređuje pitanja u svezi sa najmom glazbenih instrumenata.

Članak 2.

Odredbe ovoga Pravilnika odnose se na sve fizičke i pravne osobe koje su sklopile sa Školom ugovor o najmu glazbenih instrumenata.

Članak 3.

Glazbeni instrumenti mogu se dati u kratkoročni najam, ne duže od 5 (slovima: pet ) radnih dana.

II. PREDMET NAJMA

Članak 4.

U najam se mogu dati sljedeći glazbeni instrumenti Škole po najmanjoj cijeni najma od:

- pianino: 700 eura odnosno 5.274,15 kuna

- čembalo: 900 eura odnosno 6.781,05 kuna

- kontrabas: 500 eura odnosno 3.767,25 kuna

Ostali glazbeni instrumenti Škole ne mogu se dati u najam.

Članak 5.

Glazbeni instrumenti ovoga Pravilnika mogu se dati u najam i po drugoj cijeni najma i/ili na drugi rok, ako za to postoji opravdani interes, i uz prethodno odobrenje Školskog odbora.

O opravdanosti interesa ocjenjuje Školski odbor.

III. POSTUPAK IZNAJMLJIVANJA

Članak 6.

Postupak iznajmljivanja pokreće se podnošenjem pisane zamolbe Školi. Zamolba mora sadržavati:

- naznaku predmeta najma koji se želi iznajmiti

- naznaku vremena preuzimanja i povrata predmeta najma

- naznaku svrhe za koju se unajmljuje predmet - pečat i potpis ovlaštene osobe.

Mjesto preuzimanja i povrata ugovorenog predmeta najma su prostorije Škole, na adresi Punta 1, 21310 Omiš.

Članak 7.

Odobrenje za najam daje ravnatelj Škole.

Odobrenje ravnatelj daje usmeno.

Po odobrenju ravnatelja, pristupa se sklapanju ugovora o najmu.

Članak 8.

Najmoprimac je dužan prije ugovorenog vremena preuzimanja predmeta najma jednokratno uplatiti cijelu ugovorenu cijenu najma na račun Škole koji je naznačen u ugovoru.

Najmoprimac je dužan za preuzimanje, povrat i prijevoz glazbenih instrumenata osigurati ovlaštenu fizičku ili pravnu osobu koja raspolaže profesionalnom opremom za transport instrumenta kako ne bi došlo do njegovog oštećenja i/ili uništenja.

Članak 9.

U slučaju da najmoprimac ne uplati novčana sredstva za najam na račun Škole prije ugovorenog roka preuzimanja predmeta najma, smatrat će se da je odustao od namjere najma, a sklopljeni ugovor će se smatrati raskinutim.

U slučaju da najmoprimac uplati potrebna novčana sredstva za najam instrumenta, ali ne osigura transport po ovlaštenoj osobi, sklopljeni ugovor o najmu će se smatrati raskinutim, a primljena sredstva vratiti na račun isplatitelja u roku od 15 dana od isteka ugovorom predviđenog dana za preuzimanje instrumenta.

Članak 10.

Ravnatelj može uskratiti odobrenje za najam instrumenta.

Ravnatelj može uskratiti odobrenje za sklapanje ugovora o najmu unatoč osiguranim novčanim sredstvima na strani najmoprimca, kada ocijeni da najam nije u skladu sa namjenom predmeta najma, da se ne radi o prepoznatljivom glazbenom događanju ili iz nekih drugih razloga, bez potrebnog posebnog obrazloženja.

IV. TROŠKOVI

Članak 11.

Troškove prijevoza instrumenta po ovlaštenoj osobi snosi najmoprimac.

Troškovi redovite uporabe instrumenta padaju na teret najmoprimca.

Članak 12.

Porez u svezi sa člankom 4. ovoga Pravilnika snosi Škola.

V. ODGOVORNOST

Članak 13.

Najmoprimac je dužan rabiti predmet najma u skladu sa ugovorom i namjenom kao dobar gospodarstvenik, odnosno dobar domaćin.

Najmoprimac odgovara za štetu koja može nastati zbog uporabe predmeta najma protivno odredbama ugovora i u svrhu kojoj nije namijenjen, neovisno da li je stvar rabio najmoprimac ili treća osoba.

VI. PODNAJAM

Članak 14.

Najmoprimac jamči najmodavcu da neće iznajmljeni predmet dati u podnajam ili po nekoj drugoj osnovi prepustiti drugome na uporabu.

VII. PRIJELAZNE I ZAVRŠNE ODREDBE

Članak 15.

Ovaj Pravilnik može se mijenjati i dopunjavati samo na način i u postupku po kojem je donesen.

Članak 16.

Ovaj Pravilnik stupa na snagu osmoga dana od dana objave na Oglasnoj ploči Škole.

KLASA:

URBROJ:

U Omišu, godine

PREDSJEDNIK ŠKOLSKOG ODBORA

Ovaj Pravilnik objavljen je na oglasnoj ploči Škole dana \_\_\_\_\_\_\_\_\_\_\_\_\_ godine, a stupio na snagu dana \_\_\_\_\_\_\_\_\_\_\_\_\_\_\_\_\_ godine.

PREDSJEDNIK ŠKOLSKOG ODBORA RAVNATELJ

1. **Obrazloženje razloga i ciljeva koji se žele postići donošenjem ovog školskog općeg akta**:

Razlozi i ciljevi: uređivanje najma glazbenih instrumenata

1. **Poziv javnosti da dostavi svoje prijedloge i mišljenja:**

Poziva se javnost da dostavi svoje prijedloge i mišljenja. Prijedlozi i mišljenja mogu se dostaviti isključivo na školski e-mail: ured@ogs-lovroplmatacic-omis.skole.hr najkasnije do ponedjeljka, 20. veljače 2023. do 23:59:59 sati.

1. **Po isteku roka za dostavu prijedloga i mišljenja iz gornje točke 3., Škola će izraditi i objaviti na svojoj internetskoj stranici izvješće o savjetovanju s javnošću**, koje će sadržavati zaprimljene prijedloge i primjedbe te očitovanja s razlozima za neprihvaćanje pojedinih prijedloga i primjedbi. Izvješće o savjetovanju s javnošću dostavit će se Školskom odboru Škole.

Omiš, 1.2.2023. godine